กรมส่งเสริมการค้าระหว่างประเทศ ตั้งเป้าผลักดันส่งออกอาหารไทยติด 1 ใน 10 ของโลก เบื้องต้นเจรจาการค้าผ่านออนไลน์
นายวิทยากร มณีเนตร รองอธิบดีกรมส่งเสริมการค้าระหว่างประเทศ เปิดเผยว่า กรมฯเดินหน้าผลักดันและส่งเสริมการส่งออกสินค้าอาหารอย่างต่อเนื่อง ซึ่งเป็นไปตามนโยบาย อาหารไทย อาหารโลก ของนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ที่ตั้งเป้าผลักดันให้ไทยส่งออกอาหารติดอันดับ 1 ใน 10 ของโลก ซึ่งตลาดอาหารฮาลาล ถือเป็นตลาดที่มีโอกาสเติบโต โดยมีปัจจัยขับเคลื่อนจากการเพิ่มขึ้นของจำนวนประชากรมุสลิมโลกที่คาดว่ามีมากกว่า 1.6 พันล้านคน หรือคิดเป็นประมาณหนึ่งในสี่ของประชากรโลกและมีความต้องการสินค้าอาหารฮาลาล  ประเภทใหม่ๆ เพื่อให้ตอบโจทย์กลุ่มคนรุ่นใหม่ชาวมุสลิม ที่มองหาอาหารเพื่อสุขภาพที่มีประโยชน์ต่อร่างกายและสะดวกต่อการพร้อมปรุง หรือพร้อมรับประทาน จึงเป็นโอกาสของผู้ประกอบการไทยที่มีความโดดเด่นในการผลิตนวัตกรรมทางด้านอาหารที่สอดรับกับ เทรนด์ความต้องการของอาหารโลกและกรรมวิธีการผลิตที่ไม่ขัดต่อบัญญัติของศาสนาอิสลาม อาทิ กลุ่มอาหารสุขภาพที่ได้จากธรรมชาติ หรือออแกนิก อาหารที่เน้นเลือกใช้วัตถุดิบเป็นพืช หรืออาหารที่เพิ่มสารอาหารเพื่อสุขภาพ เป็นต้น สำหรับกิจกรรมการผลักดันสินค้าอาหารฮาลาล กรมจะเน้นเจาะเป็นภูมิภาคสำคัญ ได้แก่  ภูมิภาคอาเซียนและกลุ่มประเทศตะวันออกกลางและแอฟริกาเหนือ จัดกิจกรรมการเจรจาการค้าผ่านช่องทางออนไลน์ ในเดือนกุมภาพันธ์และมีนาคมนี้ ซึ่งจะช่วยให้ผู้ประกอบการอาหารฮาลาลของไทยสามารถเปิดลู่ทางการส่งออกสินค้าเข้าสู่กลุ่มประเทศที่มีชาวมุสลิมอาศัยอยู่ถึงกว่า  820 ล้านคน โดยคาดว่าสามารถสร้างมูลค่าส่งออกได้แล้วถึง 14,475 ล้านบาทภายใน 1 ปี